VSA regter sit stokkie voor Trump se reisverbodBetogers buite John F Kennedy-lughawe in New York nadat twee Irakese reisigers verbied is om die VSA te betree (28 Januarie 2017) Foto: AP Photo/Craig Ruttle ŉ Federale regter se noodbevel verbied tydelik die VSA om persone van lande te deporteer onder pres. Donald Trump se reisverbod. Die regter het gesê reisigers wat aangehou word, het ŉ sterk argument en hul wettige regte word misken. Die departement van binnelandse veiligheid het vroeg Sondag ŉ verklaring uitgereik wat sê dat die uitspraak nie die algehele implementering van die Withuis-bevel sal beïnvloed nie, en dit raak slegs ŉ klein aantal reisigers wat deur veiligheidsprosedures ontwrig is toe hulle na die land wou terugkeer. Die noodbevel is Saterdagaand deur distriksregter Ann Donnelly in New York uitgereik nadat prokureurs van die Amerikaanse Civil Liberties Union ŉ petisie by die hof ingedien het namens persone van sewe hoofsaaklik Moslem-lande wat by lughawens oor die land heen aangehou is toe die verbod in werking getree het. Die regter se bevel spreek egter slegs ŉ gedeelte van Trump se bevel aan. Die skare het gejuig toe die regter se beslissing bekend gemaak is. Die bevel verbied Amerikaanse grensbeamptes om enigiemand wat in die VSA aankom met ŉ geldige visum van Irak, Sirië, Iran, Soedan, Libië, Somalië en Jemen. Dit dek ook enigiemand wat ŉ goedgekeurde vlugtelingaansoek het. Dit is nog nie duidelik hoe vinnig die regter se bevel persone kan beïnvloed wat in aanhouding is, of hoe dit ander raak wat op pad is na die VSA nie. “Realisties weet ons nie eers of mense op vliegtuie toegelaat gaan word nie,” het ACLU-prokureur Lee Gelernt gesê. Die departement van binnelandse veiligheid het egter gesê dit het geen invloed op Trump se uitvoerende verbod nie. “President Trump se uitvoerende bevel bly in plek. Verbode reis word steeds verbied en die Amerikaanse regering behou die reg om te enige tyd visums terug te trek indien dit nodig is vir nasionale veiligheid,” lui ŉ verklaring. Onder Trump se bevel wil dit voorkom of ŉ onbekende getal Amerikaanse inwoners, wat in ander lande gebore is en nou buite Amerika reis, minstens 90 dae lank oorsee sal moet bly, selfs al het hulle permanenteverblyf-groenkaarte of ander visums. ŉ Beampte van die departement het egter Saterdagaand gesê niemand van die betrokke sewe lande met ŉ groenkaart is verbied om die VSA te betree nie. Die beampte van die departement wat telefonies met verslaggewers gepraat het, het gesê 109 persone wat op vliegtuie was, is verbied om die VSA te betree en 173 persone is nie toegelaat om in ander lande op vliegtuie te klim nie. Trump het gesê sy reisverbod is ŉ “noodsaaklike stap om radikale Islam-terroriste te verhoed om Amerika te betree”. Trump se bevel het spesifiek Sirië uitgesonder met die mees aggressiewe verbod en persone van dié land word onbepaald verbied, insluitend diegene wat van die burgeroorlog wil wegvlug. Die bevel kan egter nie enige aanvalle voorkom van Amerikaans-gebore ekstremiste wat reeds in Amerika is nie. Saoedi-Arabië, waar meeste van die 11 September-kapers vandaan kom, is ook nie by die verbod ingesluit nie. Trump se reisverbod het tot talle betogings by verskeie van die land se internasionale lughawens gelei, insluitend John F Kennedy in New York en O’Hare in Chicago, asook fasiliteite in Minneapolis en Dallas-Fort Worth. Honderde persone het in San Francisco die strate buite die aankomssaal versper. Talle persone het ook by Portland, Oregon, betoog. Twee van die eerste groep persone wat verbied is om die VSA te betree was Irakese met bande met die Amerikaanse weermag. Hameed Khalid Darweesh en Haider Sameer Abdulkhaleq Alshawi is deur immigrasiebeamptes aangehou toe hulle Vrydagaand by John F Kennedy-lughawe in New York geland het. Albei is Saterdagaand vrygelaat nadat hul prokureurs ingegryp het. Diplomate van die sewe lande sal steeds in Amerika toegelaat word.